EUROOPA KOMISJON Brüssel,2.6.2021 COM(2021) 273 final KOMISJONI ARUANNE NÕUKOGULE Seitsmeteistkümnes aruanne nõukogu 29. aprilli 2004. aasta määruse (EÜ) nr 866/2004 rakendamise ja selle kohaldamisest tuleneva olukorra kohta ajavahemikul 1. jaanuarist 31. detsembrini 2020



KOMISJONI ARUANNE NÕUKOGULE Seitsmeteistkümnes aruanne nõukogu 29. aprilli 2004. aasta määruse (EÜ) nr 866/2004 rakendamise ja selle kohaldamisest tuleneva olukorra kohta ajavahemikul 1. jaanuarist 31. detsembrini 2020 Nõukogu määrus (EÜ) nr 866/2004 ühinemisakti protokolli 10 artiklis 2 sätestatud korra kohta (edaspidi „eraldusjoone määrus“) jõustus 1. mail 2004. Selles on kindlaks määratud tingimused, mille alusel kohaldatakse liidu õiguse sätteid isikute, kaupade ja teenuste liikumise suhtes üle eraldusjoone, mis eraldab seda Küprose Vabariigi ala, mis ei ole valitsuse tegeliku kontrolli all, sellest alast, mis on tema kontrolli all. Kõnealuste õigusnormide mõjususe tagamiseks laiendati nende kohaldamist nimetatud alade ja Ühendkuningriigi idapoolse suveräänse baasipiirkonna vahelise piirini . Käesolev aruanne hõlmab ajavahemikku 1. jaanuarist kuni 31. detsembrini 2020. Aruandeperioodil mõjutas Küprost tõsiselt COVID-19 pandeemia puhkemine, mis tekitas saarel häireid kõigis igapäevaelu valdkondades, seahulgas isikute ja kaupade liikumisel üle eraldusjoone. Komisjon jätkas 2020. aastal määruse rakendamisega seoses konstruktiivset dialoogi Küprose Vabariigi asjaomaste ametiasutustega, suveräänse baasipiirkonna juhtkonnaga ja Küprose türgi kaubanduskojaga. 1. ISIKUTE ÜLEMINEK ERALDUSJOONEST 1.1. Eraldusjoone ületamine ametlikes piiripunktides Määrusega on kehtestatud õigusraamistik, mille alusel küproslased, teised ELi kodanikud ja kolmandate riikide kodanikud saavad ületada ametlikes piiripunktides eraldusjoont. 2020. aastal vähenes võrreldes eelmise aastaga oluliselt nii eraldusjoone ületanud Küprose kreeklaste arv kui ka eraldusjoone ületanud Küprose türklaste arv. Küprose Vabariigi politseilt saadud andmete kohaselt liikus aruandeperioodil valitsuse kontrolli all olevatelt aladelt Küprose põhjaossa 397 717 Küprose kreeklast (aasta varem 2 399 269) ja 176 769 Küprose kreeklastele kuuluvat sõidukit (aasta varem 1 266 457), samal ajal kui Küprose põhjaosast liikus valitsuse kontrolli all olevatele aladele 382 370 Küprose türklast (aasta varem 1 295 689) ja 225 735 Küprose türklastele kuuluvat sõidukit (aasta varem 503 520) . Vähenes ka eraldusjoone ületanud teiste ELi liikmesriikide kodanike ja kolmandate riikide kodanike arv. Aruandeperioodil ületas eraldusjoone mõlemas suunas 106 624 teiste ELi liikmesriikide kodanikku ja kolmandate riikide kodanikku (aasta varem 1 515 717). Eespool esitatud Küprose Vabariigi politsei andmed ei hõlma Küprose põhjaosast Ühendkuningriigi idapoolse suveräänse baasipiirkonna kontrolli all olevate Pergamose ja Strovilia piiripunkti kaudu eraldusjoone ületanud isikute ja sõidukite andmeid. Nende piiripunktide kohta teatas idapoolne suveräänne baasipiirkond, et Küprose põhjaossa liikus 90 955 Küprose kreeklast (aasta varem 418 728) ja 53 604 Küprose kreeklastele kuuluvat sõidukit (aasta varem 259 586). Samal ajal liikus vastassuunas 236 346 Küprose türklast (aasta varem 530 335) ja 155 955 Küprose türklastele kuuluvat sõidukit (aasta varem 351 836). Eraldusjoone mõlemas suunas ületanud teiste ELi liikmesriikide kodanike ja kolmandate riikide kodanike arv oli 136 726. 2020. aastal töötas piiripunktides 76 Küprose Vabariigi politsei töötajat (2019. aastal 93). Küprose türgi kogukonna 2020. aastal kogutud arvandmed näitavad, et valitsuse kontrolli all olevatelt aladelt Küprose põhjaossa liikunud Küprose kreeklaste piiriületuste arv vähenes 495 448-le (aasta varem 2 406 561) ja Küprose kreeklastele kuuluvate sõidukite piiriületuste arv kahanes 278 338-le (aasta varem 1 205 194). Neist andmetest on näha, et vähenes ka vastassuunda liikunud Küprose türklaste piiriületuste arv, mis oli 685 671 (aasta varem 2 090 189), ja Küprose türklastele kuuluvate sõidukite piiriületuste arv, mis oli 361 363 (aasta varem 930 165). Esitatud statistiliste andmete kohaselt liikus valitsuse kontrolli all olevatelt aladelt Küprose põhjaossa 335 934 teiste ELi liikmesriikide kodanikku ja kolmandate riikide kodanikku (aasta varem 2 149 528). Seda piiriületuste arvu suurt vähenemist seostati mitme piiripunkti töö peatamisega mõneks ajaks ning COVID-19 puhanguga seotud piirangute kehtestamisega piiripunktides, mis jäid avatuks. Eraldusjoone ületamist takistasid ka mõlemas kogukonnas eri ajal pandeemia tõttu kehtestatud liikumispiirangud ning neist tingitud sotsiaalse ja majandustegevuse vähenemine. Pärast COVID-19 pandeemia puhkemist Küprosel otsustas Küprose Vabariigi ministrite nõukogu 29. veebruaril 2020 ajutiselt peatada töö neljas piirpunktis: Ledra Street, Deryneia, Astromeritis-Zodhia ja Lefka-Apliki. 21. juunil 2020 avati need piiripunktid uuesti, v.a Ledra Street, mis jäi suletuks aruandeperioodi lõpuni. 21. juunil teatas Küprose Vabariigi valitsus, et piiripunktides (v.a Ledra Street) võivad eraldusjoone ületada vaid Küprose kodanikud ja Küprose Vabariigi väljastatud elamisluba omavad isikud, tingimusel et nad on teinud 72 tunni jooksul enne piiriületust COVID-19 testi ja saanud negatiivse tulemuse. Peale selle lubati negatiivse Covid-19 testitulemuse esitamise korral eraldusjoont ületada – ent vaid juhul, kui tegemist oli isiku esimese piiriületusega – teatavatesse rühmadesse kuuluvatel isikutel, nimelt Küprose kreeklastest ja Küprose türklastest töötajatel, Küprose türklastest üliõpilastel, enklaavis elavatel Küprose kreeklastel ning Küprose kodanikel, kelle piiriületuse eesmärk oli saada valitsuse kontrolli all oleval alal ravi. Eraldusjoont lubati ületada ka diplomaatidel ja rahvusvaheliste organisatsioonide töötajatel. Küprose Vabariik teatas, et ta lubas humanitaarsetel kaalutlustel ületada eraldusjoont ka isikutel, kes ei kuulunud nende kriteeriumide alla. Küprose türgi kogukond kehtestas samuti piiripunktides rea piiranguid. Märtsis peatati töö Strovilia ja Kato Pyrgos-Karavostasi piiripunktis. Märtsist juunini olid kõikidele isikutele peale Küprose türklaste suletud ka muud piiripunktid. Alates juunist vähendati neid piiranguid järk-järgult teatud kategooriatesse kuuluvate isikute jaoks, kes pidid olema teinud 72 tunni jooksul enne piiriületust COVID-19 testi ja saanud negatiivse tulemuse. Alates septembrist nõuti enamikult eraldusjoone ületajatelt karantiinis viibimist. Detsembris kehtestati täielik piiriületuskeeld isikutele, kes olid hiljuti külastanud teatavaid riike, samal ajal kui neid riike hiljuti külastanud Küprose türklaste suhtes kohaldati karantiini nõuet. Piirangute kehtestamine piiripunktides tõi kaasa meeleavaldused mõlemas kogukonnas. Komisjon teatas Küprose Vabariigile, et ajutisi piiranguid võib kasutada üksnes erandlikel asjaoludel ja viimase abinõuna, et reageerida olukorras, mis kahjustab tõsiselt avalikku korda või julgeolekut. Lisaks peaksid ajutised piirangud kehtima vaid seni, kuni püsivad piiranguteni viinud asjaolud, ning nad peavad olema alati proportsionaalsed ja kooskõlas liidu õigustikuga. Komisjon jätkab piirangute tähelepanelikku jälgimist, kandmaks hoolt selle eest, et rahvatervise kaitsmiseks võetav mis tahes meede on proportsionaalne ja kooskõlas liidu õigustikuga.

27. novembril 2019 võttis Küprose Vabariigi ministrite nõukogu vastu otsuse nr 88.638, mis kannab pealkirja „Suurenenud rändevoogude haldamine – määruse (EÜ) nr 866/2004 (ühinemisakti protokolli 10 artiklis 2 sätestatud korra kohta) rakendamise koodeksi muutmine (isikute üleminek eraldusjoonest)”. Küprose Vabariik on teatanud, et praktikas ei tehtud määruse rakendamises selle otsuse tulemusel mingeid muudatusi. 23. jaanuaril 2020 saatis komisjon Küprose Vabariigi ametiasutustele selle otsusega seoses kirja. 28. mail 2020 tunnistati otsus nr 88.638 Küprose Vabariigi ministrite nõukogu otsusega nr 89.486 kehtetuks. Küprose Vabariigi ametiasutused ei luba ikka veel ELi kodanikke vedavatel Küprose türklaste bussidel siseneda valitsuse kontrolli all olevatele aladele, välja arvatud juhul, kui neil on olemas liidu õigustikuga täielikult kooskõlas olevad dokumendid, mille on välja andnud Küprose Vabariigi ametiasutused. ÜRO Küprose rahuvalvejõudude (UNFICYP) toetusel jätkati mõlema kogukonna usutalitustel osalemise lihtsustamist. UNFICYP lihtsustas loa saamist 13 usutalituse korraldamiseks enne COVID-19 pandeemia puhkemist märtsis. 1.2. Eraldusjoone ebaseaduslik ületamine ja varjupaik Küprose Vabariigi politsei 2020. aastat käsitlevatest andmetest nähtub, et eraldusjoone ebaseaduslik ületamine Küprose põhjaosast valitsuse kontrolli all olevatele aladele vähenes. 2020. aastal ületas eraldusjoone selles suunas 4 857 ebaseaduslikku rändajat; 2019., 2018. ja 2017. aastal olid need arvud vastavalt 7 409, 4 451 ja 1 686. Ebaseaduslike rändajate peamised päritoluriigid olid Süüria (1 265), Kamerun (610), Bangladesh (438), Pakistan (433) ja Jordaania (407). Ebaseaduslik ränne on Küprose Vabariigi ametiasutuste jaoks jätkuvalt tõsine probleem. 4 857 ebaseaduslikust rändajast 81,5 % (aasta varem 98 %) taotles Küprose Vabariigis rahvusvahelist kaitset. Kõige suurema taotlejate arvuga päritoluriik oli Süüria (1 144). Küprose Vabariigi politseil oli võimalik isikud identifitseerida, kasutades selleks samu kriteeriume kui eelnevatelgi aastatel ehk peamiselt asjaomaste rändajate reisidokumentides sisalduvat teavet ja nende ütlusi. Selle teabe põhjal saabusid peaaegu kõik rändajad, kes pärast eraldusjoone ebaseaduslikku ületust valitsuse kontrolli all olevatel aladel kinni peeti, Küprose põhjaossa Türgist. Küprose türgi kogukond kinnitas, et Küprose põhjaosas on jätkatud pingutusi ebaseadusliku rände tõkestamiseks. 2020. aastal keelati 2 147 isikul siseneda Küprose põhjaossa. 1 162 Küprose põhjaosas kinni peetud isikut saadeti riigist välja. Kahe kogukonna esindajad kohtusid korrapäraselt ÜRO egiidi all tegutsevas kuritegevust ja kuritegevusega seotud küsimusi käsitlevas tehnilises komitees. Selle komitee laiendusena jätkasid kaks kogukonda nn ühise sideruumi kasutamist, mis võimaldab vahetada teavet kriminaalasjades. Aruandeperioodil hõlbustas ühine sideruum UNFICYP toel seitsme kuriteos kahtlustatava isiku vahetamist kahe kogukonna vahel. Küprose Vabariigi politsei sõnul on koostöö Küprose Vabariigi muude asjaomaste valitsusasutuste ja idapoolse suveräänse baasipiirkonna haldusasutusega väga hea. Idapoolne suveräänne baasipiirkond Idapoolse suveräänse baasipiirkonna ametiasutused ei peatanud aruandeperioodil pandeemia tõttu tööd kummaski enda kontrolli all olevas piiripunktis, kuid nad kehtestasid piiriületusel kohaldatavad tingimused, mis olid võrreldavad Küprose Vabariigi kehtestatud tingimustega. Idapoolse suveräänse baasipiirkonna kaudu toimunud ebaseaduslik ränne Küprose põhjaosast suurenes. 2020. aastal peeti pärast eraldusjoone ebaseaduslikku ületamist kinni 66 rändajat . Eraldusjoont ei lubatud ületada 133 isikul, kellest enamik (53) olid Türgi kodanikud. Kooskõlas Küprose Vabariigi ühinemisakti protokolli nr 3 asjakohaste sätetega ei lubanud idapoolse suveräänse baasipiirkonna ametiasutused eraldusjoont ületada Küprose põhjaosa kaudu saabunud Venemaa ja USA kodanikel. Need isikud suunati väljaspool idapoolset suveräänset baasipiirkonda asuvatesse piiripunktidesse, et nad läbiksid Küprose Vabariigi sisenemisnõuete kohase kontrolli. Suveräänse baasipiirkonna ametnike sõnul oli nende koostöö Küprose Vabariigiga jätkuvalt suurepärane. Väljaspool piiripunkte tegi suveräänse baasipiirkonna politsei ebaseadusliku rändega võitlemiseks riskihinnangul ja luureandmetel põhinevaid patrullkäike. Neid täiendasid suveräänse baasipiirkonna tollitöötajate ja sõjaväelaste patrullkäigud. Aruandeperioodil värvati eraldusjoone valvamiseks rohkem töötajaid, loodi eraldusjoone valvele keskenduv luureüksus ja võeti kasutusele kaks uut erisõidukit. Pergamose külas ja selle lähistel on neli mitteametlikku piiripunkti, mida kasutavad kohalikud elanikud ja talunikud ning mida on eriti raske kontrollida. Nagu eelmistes aruannetes märgitud, põhjustavad need mitteametlikud piiripunktid endiselt probleeme ja tuleks leida sobiv lahendus, mis on kooskõlas ühinemisakti protokolli nr 3 artikli 5 lõikega 2 . Aruandeperioodil peatas Küprose türgi kogukond pärast COVID-19 pandeemia puhkemist neljast mitteametlikust piiripunktist kolmes mõneks kuuks töö ning idapoolse suveräänse baasipiirkonna ametiasutused rajasid neljandasse mitteametlikku piiripunkti maanteekontrollpunkti. 2. KAUPADE ÜLEMINEK ERALDUSJOONEST 2.1. Kaupade väärtus Vastavalt eraldusjoone määruse artiklile 4 võib kaupu tuua väljaspool valitsuse kontrolli olevatelt aladelt valitsuse kontrolli all olevatele aladele, kui kaubad vastavad artiklis 4 sätestatud kriteeriumidele ning nendega on kaasas Küprose türgi kaubanduskoja väljastatud dokument. Kooskõlas komisjoni määruse (EÜ) nr 1480/2004 artikliga 8 edastasid Küprose türgi kaubanduskoda ja Küprose Vabariigi ametiasutused kord kuus andmeid selliste kaupade liigi, koguse ja väärtuse kohta, mille kohta olid väljastatud saatedokumendid. Vastavalt Küprose türgi kaubanduskoja statistilistele andmetele oli nende kaupade koguväärtus, mille kohta olid väljastatud saatedokumendid, 4 974 335 eurot (aasta varem 6 313 011 eurot). Need arvud näitavad, et saatedokumentidega kaupade koguväärtus vähenes 2019. aastaga võrreldes 21 %.

Küprose Vabariigi esitatud statistiliste andmete kohaselt vähenes üle eraldusjoone viidud saatedokumentidega kaupade kaubanduslik koguväärtus 14 % ehk 4 693 898 euroni (aasta varem 5 464 237 eurot). Kuigi kaupade liikumine valitsuse kontrolli all olevatelt aladelt Küprose põhjaossa ei kuulu eraldusjoone määruse kohaldamisalasse, on selline kaubandus Küprose kaubandus-tööstuskoja andmetel vähenenud ligikaudu 7 % (2019. aasta 748 237 eurolt 2020. aasta 694 281 euroni). Seega moodustas kaupade liikumine valitsuse kontrolli all olevatelt aladelt Küprose põhjaossa 14,8 % vastassuunas toimunud kaubavahetusest (2019. aastal 13,7 %). Küprose türgi kogukond kohaldas endiselt kaubanduskorda, milles põhimõtteliselt kopeeritakse eraldusjoone määruses sätestatud piiranguid. Küprose türklaste sidusrühmad märkisid, et selle peamine põhjus on kohalike ettevõtjate kaitsmine. Lisaks võib kaubad valitsuse kontrolli all olevalt alalt Küprose põhjaossa viia alles pärast seda, kui on väljastatud impordiluba. Seda kaubanduskorda ei rakendata siiski päris järjekindlalt. 2.2. Kauba liik 2020. aastal püsis kaubeldavate toodete laad suures osas muutumatuna. Kõige enam kaubeldi jätkuvalt plasttoodetega, järgnesid värske kala, ehitusmaterjalid ja kokkupandavad konteinerid . Oli ka uusi tooteid, nagu käte desinfitseerimise vahend ja seep. 2.3. Kaupade liikumisel esinevad takistused ja raskused Eraldusjooneülest kaubandust mõjutasid töö peatamine mõnes piiripunktis ja teistes piiripunktides kehtestatud piirangud. Selleks et kaubavahetus saaks jätkuda, kehtestasid mõlema kogukonna kauplejad kontaktivaba kaubavahetuse süsteemi, kus müüja jätab kauba kahe piiripunkti vahelisse puhvertsooni ning ostja viib kauba sealt ära ja seejärel esitab selle kontrollimiseks Küprose Vabariigi ametiasutustele. Eraldusjooneülest kaubandust pärsivad jätkuvalt ka muud takistused, mis on komisjoni ja Küprose türgi ettevõtjate arvates ka piiratud kaubandusmahu põhjus. Nagu on märgitud eelmistes aruannetes, ei ole ikka veel lahendatud valitsuse kontrolli all olevatele aladele minekuks eraldusjoont ületavate Küprose türklaste tarbesõidukite küsimus. Küprose türklaste üle 7,5 tonni kaaluvad tarbesõidukid ei saa senimaani ületada eraldusjoont, kui neil ei ole Küprose Vabariigi väljastatud, liidu õigustikuga täielikult kooskõlas olevaid dokumente. Küprose Vabariigi ametiasutused on komisjonile teatanud, et nad on võtnud meetmed, et lihtsustada Küprose türklaste jaoks tehnoülevaatuse tõendite ja kutselise autojuhi lubade saamise protsessi. Selle küsimuse lahendamine aitaks oluliselt suurendada kaubandusmahtu, sest seeläbi lihtsustuks kaupade vedu. Lisaks tugevdaks see kontakte Küprose ettevõtjate vahel ning oleks seega oluliseks abiks kahe kogukonna vastastikuse usalduse suurendamisel. Komisjon jätkab koostööd Küprose Vabariigi ametiasutuste ja Küprose türgi kogukonnaga, et leida sellele küsimusele lahendus. Nagu ka varasematel aastatel teatati, ei luba Küprose Vabariigi ametiasutused üle eraldusjoone töödeldud toiduaineid ega toiduga kokkupuutuvaid materjale, tuues põhjuseks tervishoiuteenistuse mure Küprose põhjaosas kasutatavate tootmisprotsesside pärast. Komisjon on kinnitanud Küprose Vabariigile, et kohaldatava õigusraamistiku kohaselt on nende toodete liikumine üle eraldusjoone lubatud ning Küprose Vabariigi ametiasutused ei tohiks seda keelata. Kuigi Küprose Vabariigi ametiasutused võivad kooskõlas eraldusjoone määrusega võtta piiripunktides toodetest lisaanalüüside jaoks proove, ei tohiks nad takistada kõikide töödeldud toiduainete ülevedu. Komisjon avaldab kahetsust, et aruandeperioodil ei tehtud selle küsimuse lahendamisel taas ühtki edusammu. Komisjon on jätkuvalt sügavalt mures eraldusjoone määruse nõuetekohase rakendamise pärast seoses töödeldud toiduga ning jätkab selle küsimuse käsitlemist Küprose Vabariigi ametiasutustega. Nagu varasematelgi aastatel, teatasid Küprose türgi ettevõtjad raskustest valitsuse kontrolli all olevatel aladel asuvate kaupluste varustamisel oma kaupadega ning oma kaupade ja teenuste reklaamimisel valitsuse kontrolli all olevatel aladel. See aga takistab kaubandust. Kauplejad teatasid jätkuvalt Küprose kreeklaste vastumeelsusest osta Küprose türklaste tooteid. Samuti märgiti, et mõlema kogukonna kauplejad seisavad teise kogukonnaga ärisuhete sõlmimisel silmitsi arvukate haldusprobleemidega. Näiteks üle eraldusjoone kauplevatel Küprose türklastel on raskusi kontode avamisel valitsuse kontrolli all olevate alade pankades. Mõlema poole ettevõtjatel peab olema vabadus luua oma äri vajadustel põhinevaid kaubandussuhteid. 2.4. Salakaubavedu Salakaubavedu jätkus, mis osutab sellele, et üle eraldusjoone toimuva ebaseadusliku liikumise kontrollimine on keeruline. 2020. aastal konfiskeeris Küprose Vabariik salakaupu 494 korral ehk 79 % võrra vähem (aasta varem 2 315 korral). See konfiskeerimiste arvu kahanemine kajastas pandeemiast tingitud üldist isikute liikumise vähenemist. Märgatavalt vähenes põllumajandustoodete ja intellektuaalomandi õigusi rikkuvate kaupade salakaubavedu. Kahanes ka Küprose Vabariigi eraldusjoonel konfiskeeritud sigarettide ja rullimistubaka kogus: konfiskeeriti 78 620 sigaretti ja 103 135 grammi rullimistubakat (aasta varem 311 980 sigaretti ja 302 863 grammi rullimistubakat). Konfiskeeriti ka 7 660 elektrooniliste sigarettide täitekapslit ja 135 525 grammi vesipiibutubakat. Lisaks konfiskeeriti alkoholi, autosid, kütust, ravimeid ja pestitsiide. Esimese astme kohtus hakati arutama seitset salakaubaveoga seotud kohtuasja. Väikese koguse sigarettide salakaubaveo korral määrati tavaliselt halduskaristus ja kaup konfiskeeriti. 2020. aastal registreerisid ka idapoolse suveräänse baasipiirkonna ametiasutused salakauba konfiskeerimiste arvu vähenemise oma piirkonnas: toimus 138 konfiskeerimist (2019. aastal 653). Puhvertsoonis asuva Pyla küla türklastest elanikkonna traditsioonilise varustamisega (eraldusjoone määruse artikli 4 lõige 10) seoses kontrollisid ja registreerisid baasipiirkonna ametiasutused ehitusmaterjalide, kala, sigarettide jms koguseid. 2.5. Kaubanduse soodustamine Komisjon otsis jätkuvalt võimalusi eraldusjooneülese kaubanduse elavdamiseks. Aruandeperioodil pidas komisjon arutelusid Küprose Vabariigi ametiasutustega. Samuti arutas komisjon Küprose türgi kaubanduskojaga meetmeid, et rakendada ühisseisukoht Halloumi/Hellimi juustu käsitleva ajutise lahenduse suhtes, mida kasutatakse kuni Küprose taasühinemiseni ja milleni jõuti president Junckeri juhtimisel tema Küprose visiidi ajal 16. juulil 2015. Komisjon teeb kõik, et võtta vastavad meetmed 2021. aastal vastu.